**Sihtasutuse Eesti Maaelumuuseumid (MeMu) 2023. a I poolaasta tegevusaruanne**

29.03.2023. a kinnitas sihtasutuse nõukogu uue arengukava aastateks 2023-2026. Selle järgi on sihtasutuse missioon toetada maaelu ja maa kultuuripärandi väärtustamist ning aidata kaasa keskkonnahoidliku toidutootmise ning kestliku loomapidamise põhimõtete populariseerimisele ühiskonnas.

Sihtasutuse visioon on olla hinnatud maakultuuripärandi kompetentsi- ja hariduskeskus, kes pakub elamuslikku kogemust nii kohalikele kui välisturistidele. MeMu on mõjukas maaelu trendide mõtestaja ja ühiskondlike arutelude laiendaja, kandes rohelise muuseumi märgist.

Arengukava eesmärkide täitmine 2023. a I poolaastal:

**Eesmärk 1:** Maaelumuuseumid on Eesti mitmekesisemaid muuseumihariduse keskusi, mille elamuslikud ja mitmekülgsed programmid tekitavad huvi maaelu vastu.

Viidi läbi plaanipärased programmid lastele ja noortele. Kokku külastas 402 programmi 8988 last ja noort, mis on osalejate plaanist 72% ja rahakäibest 44%. Toimusid peamiselt planeeritud ja Maaeluministeeriumi poolt toetatud Eesti toidu programmid Kurgja (CRJ) ja Ülenurme EPM) tegevuskohas. Neid programme külastas kokku 1078 last. Täiskasvanute koolituses osales 147 inimest, mis on plaanist 43%. Uudsena käivitati Ülenurme laste huvitegevus. 15.-29.06 töötas THK-s Tori valla laste töömalev.

2022. a sügisel asutatud Tori Hobusekasvanduse (THK) ratsakool on osutunud väga populaarseks. Kooli õpilaste arv on 30 ja soovijaid oleks rohkem, kuid puudu jääb koolitatud ratsahobustest. Samas on lootustandev, et THK-s on kasvamas peale noori hobuseid. Ratsakooli rahakäibe plaan on täidetud 63%.

Vastavalt koostöölepingule Ülenurme Gümnaasiumiga toimusid 8. klasside käsitöötunnid EPM-i tegevuskohas. Kõik õpilased läbisid ettenähtud programmi. Õpetajateks on EPM eri osakondade töötajad. MeMu ja gümnaasiumi juhtkonnad valmistasid ette järgmise õppeaasta tunniplaani ja lepingu, millega lisandub sügisel 9. klasside õpe ja uudsena 6. klasside käsitööõpe.

Kogu haridustöö käibeplaanist kolmes tegevuskohas kokku on täidetud 52%.

**Eesmärk 2:** Maaelumuuseumid tutvustavad põllumajanduse ja maaelu eri tahke üllataval, põneval ja kaasahaaraval moel, pakkudes näituste ja elava keskkonna kaudu külastajatele autentset ja kordumatut elamust.

Koostöös Eesti Loodusmuuseumiga sai EPM-is valmis aastaks eksponeeritav näitus „Hirmus armas nahkhiir“. Sellele valmis ka ettetellitav sünnipäeva elamusprogramm ja giididuur.

Kultuuripealinn Tartu24 raames valmistati EPM-is ette isetehtud traktorite näitus, mille avamine toimus aprillis. Samas käib ka pidev 2024. a kultuuripealinna projekti „Peedist pesumasin“ ja uue EPM püsinäituse MUHK ettevalmistus (välitööd, esemete kogumine, tekstide kirjutamine, pildistamine jms). THK-s avati laste kiikhobuste näitus. THK ja CRJ uus püsinäitus töötab hästi ja on saanud külastajatelt positiivset tagasisidet. SA EVMi Kanuti konservaatorite soovitusel paigaldati CRJ aita Jakobsoni pärgade säilivuse parandamiseks pleksiklaasist kaitsesein.

Suurendamaks programmide läbiviimise võimekust toimusid lepinguliste giidide ja tunniandjate koolitused.

THK-s toimusid kohvikus „Zool“ kohtumisõhtud endiste hobusekasvatajatega (7 õhtut). Kohtumisõhtud salvestati ja mälestused transkribeeriti. Tulevikus saab neid kasutada uute näituste või trükiste loomiseks.

I poolaastal külastas MeMu näitusi tavapäeval (st mitte suurürituse raames) kokku 2510 täiskasvanud üksikkülastajat (40% plaanist), 554 kuni 8-aastast last (99% plaanist) ja 3841 tasuta täiskasvanud külastajat (st kutsetega). Piletitulu plaan on I poolaastal täidetud kolme tegevuskoha peale kokku 54%.

**Eesmärk 3:** Maaelumuuseumidel on esinduslikud, hästi hoitud ja kättesaadavad maakultuuripärandi muuseumikogud ning missioonile vastav teadustegevus.

I poolaasta jooksul kirjeldati MuIS süsteemis 2023. a plaanist 80% museaalidest ja digiteeriti 71% museaalidest. Tegeldi esemekogu korrastamisega – pakendamine, ruumide korrastamine, füüsiliste asukohtade ja andmebaasi asukohtade vastavuse kontroll jms. Pakendamisel kasutati Viljandi kultuuriakadeemia praktikantide abi. Koos vimplite kogu korrastamisega valmistati ette vimplite näitus, mille avamine juulis.

Korrastati väikeesemete ja tekstiilihoidlat, pakendati, parandati kirjeid, alustati füüsilise asukoha ja andmebaasi asukoha vastavuse kontrolli.

Alustati J. Aamissepa sünniaastapäevale pühendatud teabepäeva ettevalmistamist. Saavutati 6 ettekande kokkulepped Jõgeva sordiaretajatega. Teabepäev toimub 3. oktoobril.

**Eesmärk 4:** Maaelumuuseumid pakuvad oma eripärasele tegevusvaldkonnale vastavaid mitmekülgseid ja elamuslikke teenuseid.

Toimusid plaanilised suurüritused: Ülenurme kogukonnale mõeldud jõulukuuskede ühise põletamise õhtu, vastlaüritused kõigis tegevuskohtades, EPM volbriöö, EPM lemmikloomapäev, Kurgjal toimus traditsiooniline Sakala tee matk, lihavõtted, muuseumiöö, jaanipäev EPM-is ja CRJ-s, maakaitsepäev EPMis, täkupäev THK-s. Suurüritusi külastas kokku 6849 inimest. Suurürituste rahakäibe plaanist on täidetud 48%. Lisaks toimusid THK hobuspordivõitlused, mille käibeplaanist on täidetud 45%. Üritusi on toetanud kohalikud omavalitsused.

Töötati välja uusi teenuseid, era- ja korporatiivsete klientide pidusid tellis kokku 1828 inimest. Toimusid töötoad ja uued elamusprogrammid. Rahakäibeplaanist täideti 22%, kuna CRJ-s ja THK-s olid tööjõuprobleemid.

CRJ toitlustamisega teenindati kuni maikuuni peamiselt haridusprogrammide õpilasi. Seejärel leiti tööle kokk ja klienditeenindaja. Rahakäibeplaanist täideti 27%. EPM-is pakub toitlustusteenust koostööpartner „Leviso“ ja THK-s „Tori maitsed“. Üüritulu plaan täideti 92%. Kaubandusteenused on kolmes tegevuskohas üsnagi tagasihoidlikud, piirdudes vaid meeneriiulitel pakutavaga. Siiski on meened populaarsed, müügis on MeMu tegevuskohtade logodega kaupa ja rahakäibe plaan täideti 75%.

MeMu kommunikatsioon toimib vastavalt kommunikatsiooniplaanile. Kasutatakse nii kohalikke infoandjaid kui sotsiaalmeediat.

I poolaastal külastas MeMu tegevuspaiku kokku 25 167 inimest, mis on planeeritust 64%. Omavahendi käive oli 244 291 €, aastaplaan on täidetud 42%. Suuremaid sissetulekuid (müük, suurüritused) on oodata II poolaastal.

**Eesmärk 5:** Maaelumuuseumid on optimaalselt, energia- ja ressursitõhusalt ning efektiivselt majandatud asutus.

MeMu 2022. a majandusaasta aruanne kinnitati 29.03.

Põllumajandustegevuse omatulu käive oli I poolaastal 97 952€, mis on 41% aastaplaanist. See moodustus hobubokside rendist, loomade ja võsa müügist. Tegevused kulgevad plaanipäraselt. Probleemiks võib saada põuast tingitud heinapuudus. Maade rendile andmise hange kukkus läbi ja muutunud seadusandluse järgi pole püsirohumaade rentimine viljakasvatuse tarbeks enam võimalik. MeMu tegeleb ise oma rohumaade parandamisega vastavalt PRIA nõudmistele. MeMu saab PRIA käest toetust maale ja ohustatud tõugude pidamisele.

Vastavalt PRIA MAK taotlusvooru projektile alustati THK arenduste hangete ettevalmistusega. Kohtuti ka hobuorganisatsioonidega, et tutvustada THK arendusi ja saada veel viimaseid nõuandeid. Projekt on ehitusekspertiisis ja seejärel kuulutatakse välja ehitushange. Käimas on hange Kurgja veevarustuse ja kanalisatsiooni ehitamiseks. Kurgja rehi ja varjualuse uued laastukatused on valmis. Remonditakse ühe hoone küttesüsteeme.

**Eesmärk 6:** Maaelumuuseumid on motiveeriva töökeskkonna ja professionaalse kollektiiviga ühtehoidev, arenev ja hästi juhitud organisatsioon, mis järgib rohelise muuseumi tegevuspõhimõtteid.

Aasta algul toimus kõigi tegevuskohtade töötajate ühine üldkoosolek, kus selgitati uue arengukava ja tööplaani põhimõtteid. Toimusid juhtkonna ja osakondade koosolekud ja teemade arutelud seoses ettevalmistavate projektidega. Vastavalt uue aasta eelarvele korrigeeriti töötajate palgamäärasid. Asutuse keskmine palgamäär on 1273 €. Seoses suvehooajaga võeti tööle hooajalisi töötajaid. Toimus 24 koolitust ja osakondade juhatajad pingutavad uute inimeste juhendamisega. Kahjuks on suure töökoormuse tõttu siiski töötajate voolavus suur ja tuleb pidevalt leida uusi inimesi. Maakohtades on tööjõu leidmine probleemiks. MeMu vastu algatatud töövaidlused on lõppenud asutuse jaoks positiivse lahendiga.

I poolaastaks on kulutatud 46% tööjõukuludest ja 45% majanduskuludest. Tööjõukulude kokkuhoid on tulnud vakantsete kohtade ja haiguslehtede arvelt, vakantsi on kompenseeritud ajutiste töölepingutega. Majanduskulude üle peetakse ranget kontrolli, kuna ollakse valmis võimalikuks külmaks talveks ja inflatsiooni jätkumiseks.

**MeMu nõukogu** käis reaalselt koos kahel korral, ühel korral oli elektrooniline Teams-kanali koosolek. Võeti vastu uus arengukava, kinnitati 2023. a tööplaan ja eelarve ning kinnitati majandusaasta aruanne. Jooksvate küsimustena jälgitakse MeMu majandustulemusi ja investeeringuid.